ดอลล์พุ่งหลังจีดีพีสหรัฐแกร่งหนุนคาดการณ์เฟดขึ้นดอกเบี้ย
ดอลลาร์สหรัฐพุ่งขึ้นเมื่อเทียบสกุลเงินหลักอื่นๆเมื่อคืนนี้ (30 ก.ค.) เนื่องจากข้อมูลเศรษฐกิจสหรัฐที่สดใสได้หนุนคาดการณ์ของตลาดเกี่ยวกับการปรับขึ้นอัตราดอกเบี้ยภายในสิ้นปีนี้
31 ก.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.0921 ดอลลาร์สหรัฐ จาก 1.1006 ดอลลาร์สหรัฐ ขณะที่เงินปอนด์ลดลงที่ 1.5600 ดอลลาร์สหรัฐ จากระดับ 1.5610 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 124.24 เยน จาก 123.94 เยน และเพิ่มขึ้นเมื่อเทียบกับฟรังก์สวิสที่ระดับ 0.9701 ฟรังก์ จาก 0.9670 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7286 ดอลลาร์สหรัฐ จากระดับ 0.7298 ดอลลาร์
ดอลลาร์สหรัฐได้รับแรงหนุน หลังจากกระทรวงพาณิชย์สหรัฐรายงานเมื่อคืนนี้ว่า ประมาณการครั้งแรกของผลิตภัณฑ์มวลรวมภายในประเทศ (GDP) ของสหรัฐในช่วงไตรมาส 2 ปีนี้ขยายตัว 2.3% หลังจากที่ขยายตัวเพียง 0.6% ในช่วงไตรมาสแรก
รายงานของกระทรวงระบุว่า ปัจจัยที่ทำให้ GDP ไตรมาส 2 ขยายตัวได้ดีกว่าไตรมาสแรกนั้น มาจากยอดส่งออกและการใช้จ่ายผู้บริโภคที่แข็งแกร่งขึ้น รวมทั้งการใช้จ่ายในภาครัฐที่ปรับตัวสูงขึ้นด้วย ข้อมูลดังกล่าวบ่งชี้ถึงการฟื้นตัวแข็งแกร่งของเศรษฐกิจสหรัฐหลังจากที่อยู่ในภาวะอ่อนแอในช่วงไตรมาสแรก แม้ว่าอัตราการขยายตัวในช่วงไตรมาส 2 ยังคงต่ำกว่าคาดการณ์ของตลาดที่ 2.5%
นอกจากนี้ ตัวเลข GDP ล่าสุดยังสอดคล้องกับแถลงการณ์หลังการประชุมนโยบายการเงินของธนาคารสหรัฐ (FED) เมื่อวันพุธที่ผ่านมา ซึ่งเฟดระบุว่าเศรษฐกิจสหรัฐขยายตัว “ปานกลาง” โดยมีการปรับตัวดีขึ้นในตลาดที่อยู่อาศัยและตลาดแรงงาน